ET Euroopa Liidu Teataja C 437/11

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2016/C 437/08)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„MARCHFELDSPARGEL”

ELi nr: PGI-AT-02124 – 29.2.2016

KPN ( ) KGT ( X ) GTT ( )

1. Taotlejate rühm ja õigustatud huvi

Aadress: Verein Genuss Region Marchfeldspargel g.g.A. Marchfeldstraße 9 2304 Mannsdorf/Donau ÖSTERREICH Tel +43 22122414 Faks +43 22122897 E-post: spargel@sulzmann.at

Ühing on algse taotluse esitanud ühing, kelle on õigustatud huvi spetsifikaadi ajakohastamise suhtes.

2. Liikmesriik või kolmas riik

Austria

3. Tootespetsifikaadi osa, mida muudatus hõlmab/muudatused hõlmavad

— ☐ Toote kirjeldus — ☐ Päritolutõend — ☐ Tootmismeetod — ☐ Seos piirkonnaga — ☒ Märgistus — ☐ Muu [täpsustada]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Kaitstud geograafilise tähisega toote „Marchfeldspargel” tootespetsifikaati (mis koosneb spetsifikaadi kokkuvõttest ja materjaliosast) muudetakse järgmiselt.

— Spetsifikaadi kokkuvõte: — punktis 1 esitatud andmeid liikmesriigi vastava asutuse kohta muudetakse järgmiselt: Österreichisches Patentamt Dresdner Straße 87 1200 Wien ÖSTERREICH Tel +43 153424-0 Faks +43 153424535 E-post: herkunftsangaben@patentamt.at — punktis 5 alapunktis h (Märgistamine) jäetakse lauses: „Ühine logo; Marchfeldspargel, nimi, aadress, värvusrühm, klass, sort, kaal ja pakendite arv” välja järgmised tekstiosad: „Ühine logo; ja pakendite arv.”

— Materjaliosa: — 2. lisas jäetakse punkti 5 alapunktis h („Märgistamine”) välja ühise logo kujutis ja tekstiosa „Pakendite arv”.

Põhjendus

Spetsifikaadist jäetakse välja nõue esitada tootjate ühine logo, kuna seda enam ei kasutata. Kontrollimise jaoks on pakendite arvu esitamine etiketil osutunud tegelikult tähtsusetuks.

6. Ajakohastatud tootespetsifikaat (üksnes KPNI ja KGT puhul)

Spetsifikaadi täistekst on kättesaadav veebisaidil

http://www.patentamt.at/Media/Marchfeldspargel_feb2016.pdf või otse Austria patendiameti Österreichisches Patentamt veebisaidil (www.patentamt.at), kasutades failini viivat teed: „Markenschutz/Schutzrechte/Herkunftsangabe”. Spetsifikaadi leiab kvaliteedikirjelduse nime alt.

KOONDDOKUMENT

„MARCHFELDSPARGEL”

ELi nr: PGI-AT-02124 – 29.2.2016

KPN ( ) KGT ( X )

1. Nimetus(ed)

„Marchfeldspargel”

2. Liikmesriik või kolmas riik

Austria

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Söödavad võrsed (spargli Asparagus officinalis L. noored võrsed) peavad olema terviklikud, haigusteta, ilma valest pesemisviisist põhjustatud vigastusteta, puhtad, värske välimuse ja lõhnaga, ilma parasiitideta ja näriliste või putukate põhjustatud kahjustusteta, muljumisjälgedeta, ilma liigniiske välisõhu mõjudeta ja/või ebahariliku lõhnata. Võrsete lõikekoht peab olema nii puhas kui võimalik. Võrsed ei tohi olla õõnsad, lõhenenud ega kooritud. Pärast saagikoristust tekkinud väikesed lõhed on väheses ulatuses lubatud. Sparglil „Marchfeldspargel” on iseloomulik ja õrn vähemõrkjas sparglimaitse. Maitse ei tohi olla ei mõru ega puine.

Värvuse alusel on sparglid jaotatud nelja rühma:

— valge spargel;

— lilla spargel: võrse tipp on roosaka kuni lilla/sügavpunase värvusega ja varreosa on valge;

— lilla/roheline spargel: osaliselt lilla ja osaliselt rohelise värvusega;

— roheline spargel: nii võrse tipp kui ka varreosa peavad olema rohelise värvusega.

Valge ja lilla spargli lubatud pikkus on kuni 22 cm ning lilla/rohelise ja rohelise spargli pikkus kuni 25 cm.

Sordid

— Saksamaa sordid: „Ruhm von Braunschweig”, „Schwetzinger Meisterschuss”, „Huchels Auslese”, „Lukullus”, „Vulkan”, „Presto”, „Merkur”, „Hermes”, „Eposs”, „Ravel”, „Ramos”;

rohelise spargli sordid (= ilma antotsüaniinideta): „Spaganiva”, „Schneewittchen”, „Schneekopf”.

— Madalmaade sordid: „Venlim”, „Carlim”, „Gijnlim”, „Boonlim”, „Backlim”, „Thielim”, „Horlim”, „Prelim”, „Grolim”;

— Prantsusmaa sordid: „Larac”, „Cito”, „Aneto”, „Desto”, valiksort „Darbonne nr 4”, valiksort „Darbonne nr 3”, „Jacq. Ma. 2001”, „Jacq. Ma. 2002”, „Andreas”, „Dariana”, „Cipres”, „Viola”.

— Ameerika sordid: „Mary Washington”.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

—

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Sparglit „Marchfeldspargel” turustatakse kindlalt kokku seotud kimpudes, tarbijapakendis või väikesemõõdulises pakendis kihiti. Spetsifikaadi alusel arvestatakse spargli suurust läbimõõdu järgi. Iga pakendi või kimbu sisu peab olema ühetaoline ning sisaldama üksnes sama päritolu, kvaliteedi ja värvusega spargleid. Pakendamiseks kasutatakse üksnes selliseid materjale, mis kaitsevad niiskuse eest ega lase valgust läbi ning mille puhul saab pakendit pitseriga sulgeda.

Eritranspordiga on tagatud, et samal päeval korjatud spargleid turustatakse kõikjal Austrias 24 tunni jooksul.

3.6. Sellise toote märgistamise erieeskirjad, millele registreeritud nimetus viitab

Kaitstud geograafiline tähis „Marchfeldspargel”, tootja nimi ja aadress, värvusrühm, klass, sort, kaal.

4. Geograafilise piirkonna täpne määratlus

Marchfeld on Viinist ida pool asuv viljakas tasandik Doonau ja Morava jõe (saksa keeles March) vahel, lõunas on selle piiriks Doonau ja idas Morava, põhjas kõrgustik nimega Weinviertler Hügelland ja läänes Viini linna piir.

5. Seos piirkonnaga

Marchfeldi piirkonda mõjutab kergelt Pannoonia steppide kliima ning seal on eriline mullastik (jõe kaldaäärsed mullad, mustmullad, kolluviaalsed ja alluviaalsed väga huumuserikkad setted, milles esineb erineval hulgal ka savi ja lössi). Osa piirkonnast asub Kagu-Steiermargis, mis on kogu Austria kõige päikeselisem ja soojem piirkond. Alates 19. sajandist on Marchfeldi piirkonnal sparglikasvatuses oluline koht (Austria-Ungari monarhistlikul ajajärgul varustasid üksikud tootjad Viini keiserlikku õukonda) ning piirkonna köögiviljakasvatajatel on sparglikasvatuses pikaajaline kogemus. Marchfeldi piirkonna soodsad tootmistingimused vastavad hästi ka keskkonnanõuetele.

Toodet „Marchfeldspargel” iseloomustab täiesti eriline sparglilõhn, mis sisaldab vähem mõruaineid kui muud võrreldavad tooted ning on väga õrn.

Erilistele muldadele lisanduvad ilmastikutingimused on sparglikasvatuseks ideaalsed. Kõrge keskmine temperatuur ja piisav niiskusehulk loovad sparglite kasvatamiseks väga soodsad tingimused. Spargli metsik vorm on samuti pärit Marchfeldi piirkonnast. Marchfeldi piirkonna köögiviljakasvatajate pikaajalise kogemuse tulemusena on kasvatamiseks välja valitud üksnes kohalikele tingimustele kõige paremini sobivad sordid. Kuna kasvatatavad sparglisordid on mullastikutingimustega hästi kohandunud, sisaldab „Marchfeldspargel” väga vähe mõruaineid. Peale selle korjatakse spargli „Marchfeldspargel” võrseid palju sagedamini kui teiste sparglite omasid ning seetõttu on võrsed väga vähe puitunud.

Sparglil „Marchfeldspargel” on suurepärane maine. Marchfeldi sparglihooaja avamisel osalevad kuulsad poliitikud, ärimehed ja kultuuritegelased ning valitakse Marchfeldi sparglikuninganna.

Viide tootespetsifikaadi avaldamisele

(Määruse artikli 6 lõike 1 teine lõik)

Spetsifikaadi täistekst on kättesaadav veebisaidil http://www.patentamt.at/Media/Marchfeldspargel_feb2016.pdf

või otse Austria patendiameti Österreichisches Patentamt veebisaidil (www.patentamt.at), kasutades failini viivat teed: „Markenschutz/Schutzrechte/Herkunftsangabe”. Spetsifikaadi leiab kvaliteedikirjelduse nime alt.

(1) ELT L 179, 19.6.2014, lk 17.

(2) ELT L 343, 14.12.2012, lk 1.